Snukeris

Snukeris yra viena iš biliardo rūšių. Jis yra žaidžiamas ant didelio žalio gelumbe aptraukto stalo su kišenėmis kiekviename iš keturių kampų bei abiejų ilgų šoninių kraštų viduryje. Nustatyto (viso) dydžio stalo matmenys yra 3,6 m × 1,8 m. Snukeris yra žaidžiamas naudojant lazdą ir snukerio kamuoliukus: vieną baltą kamuoliuką, 15 raudonų, kurių kiekvienas yra vertas 1-o taško, bei šešis skirtingų spalvų kamuoliukus – geltoną (vertą 2-jų taškų), žalią (3 tšk.), rudą (4 tšk.), mėlyną (5 tšk.), rožinį (6 tšk.) ir juodą (7 tšk.). Snukerio partiją laimi tas žaidėjas (arba komanda), kuris (-i), baltu kamuoliuku įmušdamas (-a) raudonus ir spalvotus kamuoliukus, surenka daugiau taškų nei varžovas (-ai). Žaidėjas nugali mače, kai laimi tam tikrą partijų skaičių.
Paprastai yra laikoma, kad snukerį sugalvojo Didžiosios Britanijos kariuomenės karininkai Indijoje. Žaidimas yra ypač populiarus angliškai kalbančiose bei Britanijos tautų sandraugos šalyse. Geriausi profesionalūs žaidėjai per karjerą gauna kelis milijonus svarų sterlingų. Kinijoje susidomėjimas snukeriu yra itin didelis ir vis auga.

Istorija

Biliardas buvo bene populiariausias tarp Britų armijos karininkų, tarnavusių Indijoje. Snukerį sukūrė lordas Nevilis Fransis Ficdžeraldas Čemberlenas Džabalpure, pridėdamas kelis kamuolius raudonos spalvos ir vieną juodą kuris buvo naudojamas žaidžiant piramidę.
Viena versija pasakoja apie įvykius kolonijos šventėje. Kai Seras Nevilis Čemberlenas iš Devonšyro pulko žaidė snukerį su varžovu ir neįmušė kamuolio, Čemberlenas pavadino varžovą snooker. Nuo to laiko žaidimą imtą vadinti žodžiu „snooker“, nes snooker, išvertus iš senosios anglų kalbos, reiškia nenuspėjamas.
Žaidimas išpopuliarėjo XIX amžiaus pabaigoje ir XX amžiuje. 1927 įvyko pirmasis Pasaulio snukerio čempionatas. Jį surengė Džo Deivisas (Joe Davis), kaip profesionalus biliardo ir snukerio žaidėjas, kuris prisidėjo prie snukerio išpopuliarėjimo.
Džo Deivisas (Joe Davis) laimėjo visus čempionatus iki 1946 metų, kai baigė karjerą. Žaidimo populiarumas sumenko. Tačiau tai pasikeitė, kai 1969 BBC transliavo snukerio turnyrą Pot Black. Snukeris tuo metu tapo antru pagal populiarumą televizijos reginiu, rodomu per BBC2 kanalą.
Susidomėjimas snukeriu JK tapo toks didelis, kad visas 1978 Pasaulio snukerio čempionatas buvo rodomas tiesiogiai. Nuo 1977 metų buvo įrengta nauja apšvietimo sistema, leidžianti žaidėjams geriau matyti stalą. Kitais metais, Aubrey Singer susitarė pateikti Pasaulio čempionato informaciją, rodant valandos trukmės snukerio laidas per 16 dienų, kol vyko čempionatas. Jungtinėje Karalystėje, Airijoje žaidimas išliko populiarus televizijoje 30 metų. Vėliau turnyrų sumažėjo.

Valdyba

Šiuo metu reitinginius snukerio turnyrus ir jo plėtojimą kontroliuoja Pasaulio biliardo ir snukerio asociacija, kurios būstinė yra Bristolyje, Anglijoje (JK). Organizacija turi filialą ir Pekine, Kinijos sostinėje.

Reitingas

Snukerio žaidėjų reitingas yra sudaromas atsižvelgiant į dvejų praėjusių sezonų rezultatus. Jis visus metus išlieka pastovus. 2009/2010 metų sezonui reitingas skaičiuotas atsižvelgiant į 2007/2008 ir 2008/2009 sezonų rezultatus. Tarkime, Ronnie O'Sullivan 2007/2008 metų sezone surinko 30000 taškų, 2008/2009 metų sezone – 20000 taškų, tad jo 2009/2010 metų sezono reitingo taškų suma yra 50000 (30000+20000). Pagal šias sumas yra išrikiuojami visi profesionalūs snukerio žaidėjai.